John W. Fredericks gesels oor sy skryfdroom | rooi rose John W. Fredericks gesels oor sy skryfdroom | rooi rose
John W. Fredericks gesels oor sy skryfdroom
Ons gesels in die Januarie 2017-uitgawe van rooi rose met die akteur Dann-Jaques Mouton, wat die hoofrol vertolk in die trefferfliek 'Noem My Skollie'. Skrywer John W. Fredericks (op wie se lewe die film gegrond is), het op RSG met Ilse Salzwedel oor sy skryfdroom gesels. Luister hier na die gesprek.
Luister na die aangrypende gesprek tussen Ilse Salzwedel en John W. Fredericks op RSG. Gaan na www.rsg.co.za/potgooi-soek.asp en soek Skrywers en Boeke. Tik dan die sleutelwoord John W. Fredericks in. *Die program is op 10 Augustus 2016 uitgesaai.
Meer oor Noem My Skollie
Noem My Skollie het die land aan die gons. Die verhaal speel hom af op die Kaapse Vlakte, ’n wêreld waar broer teen broer baklei in nimmereindigende bendeoorloë. AB Lonzi (vertolk deur Mouton) en sy drie vriende probeer van kleins af die bendewêreld vermy, maar dis nie altyd moontlik nie. Wanneer AB weens ’n tragedie in die tronk beland, besluit hy om tot elke prys uit die nommerbendes (die berugte 26’s en 27’s) se tentakels te bly, want hy wil meer wees as “’n bandiet en ’n gangster”. Maar om dit reg te kry, moet hy beskerming teen hulle kry, en daarvoor moet
hy iets doen wat respek afdwing.
Daardie “iets” is stories vertel, en soos wat Scheherazade in die legendes van 1001 Arabiese Nagte vir die sultan stories vertel het, het AB saans vir die manne in sy sel stories vertel. Nadat hy sy vonnis uitgedien het, besluit hy dat die binnekant van ’n tronk hom nooit weer gaan sien nie, en dat hy ’n skrywer gaan word, kom wat wil.
Skollie is meer as ’n mooi storie – dis die inspirerende lewensverhaal van John. W. Fredericks, ’n eenvoudige man van die Kaapse Vlakte wat nooit wou moed opgee dat sy verhaal ’n rolprent sal word nie. Dit het hy nou in sy sewentigerjare reggekry, en ook die draaiboek geskryf.
Die fliek is ook benoem as Suid-Afrika se amptelike inskrywing vir die Oscars.
Plek-plek skok die storie, maar dis die kameraadskap, liefde, volharding en Fredericks se geloof dat daar iets groter en beter as sy situasie móét wees, wat ’n mens inspireer en bybly. Ook sy liefde vir boeke, want deur stories kon hy aan sy uitsiglose bestaan en swaar lewe ontsnap.
Die rolprent het rekordgetalle kykers gelok, en die amptelike première was in die Pollsmoor-gevangenis, juis daar waar Fredericks se lewe kon geëindig het as dit nie was vir stories en sy brandende begeerte om as meer as net ’n bendelid onthou te word nie.
Lees ook ons onderhoud met Dann-Jaques Mouton op bl. 24 van die Januarie 2017-uitgawe van rooi rose.
Lees ook: Dann-Jaques Mouton oor Noem My Skollie
Lees ook: Noem My Skollie op pad Oscars toe
celebsskrywerons menseafrikaanse akteurafrikaanse fliekentertainmentlocal celebs